มหากาพย์ การเดินทาง กรุงเทพ
BTS ระบบอาณัติสัญญาณเสีย เรียกแท็กซี่ไม่เคยยอมไป รถเมล์เก่าเป็นคันเดิมตั้งแต่เราเกิดมา จะเปลี่ยนสายรถไฟฟ้า ต้องซื้อบัตรหลายที ปัญหาเหล่านี้น่าจะเป็นสิ่งที่คาใจของหลายคน  ไม่ว่าจะเป็นรถไฟฟ้า BTS, รถไฟฟ้าใต้ดิน MRT, รถไฟฟ้าแอร์พอร์ต เรล ลิงค์, รถเมล์ ขสมก ปัญหาทั้งหมดนี้มีอะไรบ้าง ลงทุนแมนจะเล่าให้ฟัง
27 มิ.ย. 2561

มหากาพย์ การเดินทาง กรุงเทพ / โดย ลงทุนแมน
BTS ระบบอาณัติสัญญาณเสีย
เรียกแท็กซี่ไม่เคยยอมไป
รถเมล์เก่าเป็นคันเดิมตั้งแต่เราเกิดมา
จะเปลี่ยนสายรถไฟฟ้า ต้องซื้อบัตรหลายที
ปัญหาเหล่านี้น่าจะเป็นสิ่งที่คาใจของหลายคน
ในช่วงสัปดาห์นี้เกิดเหตุไม่คาดฝันเกี่ยวกับการเดินทางในเมืองกรุงเทพนั่นก็คือ ระบบรถไฟฟ้า BTS ขัดข้อง
เชื่อว่าใครที่ใช้ BTS เป็นประจำ ตื่นขึ้นมาตอนนี้ ก็คงจะเปิดดูโลกโซเชียลเป็นอันดับแรก เพื่อดูว่า สถานการณ์ของรถไฟฟ้า BTS วันนี้เป็นอย่างไร
ทำไม BTS ช่วงนี้ถึงเสียบ่อย เราก็คงเห็นข่าวหลายแหล่งกันแล้ว ไม่ว่าเรื่องนี้จะมีเหตุผลเป็นอย่างไร
แต่ตอนนี้หลายคนก็คงอยากได้ยิน “คำขอโทษ และ การยอมรับความผิด” ของแต่ละฝ่ายที่รับผิดชอบ มากกว่าการได้ยินการกล่าวอ้างถึงบุคคลอื่นว่าเป็นต้นเหตุของปัญหาที่เกิดขึ้น..
ถ้าพูดถึง BTS เรื่องที่น่าจะหงุดหงิดสำหรับคนที่ไม่มีบัตรแรบบิทก็คือ เราต้องต่อแถวเพื่อไปแลกเหรียญ และนำเหรียญมาต่อแถวเพื่อหยอดตั๋วซื้อบัตรโดยสารอีกทีหนึ่ง
ถ้านักท่องเที่ยวต่างประเทศมาเห็นเรื่องนี้ก็คงต้องตกใจกับระบบการหยอดเหรียญแบบนี้ เพราะที่ประเทศของเขาทุกตู้จะใช้ธนบัตรซื้อได้เลย ไม่ใช่แค่บางตู้ที่รับธนบัตรได้
อีกเรื่องหนึ่งที่นักท่องเที่ยวต่างประเทศจะต้องประหลาดใจ คือเมื่อเปลี่ยนสายรถไฟฟ้าจาก BTS ไป MRT ไป แอร์พอร์ต เรล ลิงก์ เราต้องซื้อบัตรใหม่ทุกครั้ง ในขณะที่เมืองนอกเขาซื้อแค่ครั้งเดียวแล้วจะเชื่อมไปรถไฟฟ้าสายไหนก็ได้
เรื่องการเปลี่ยนสายนี้มีการแก้ปัญหาโดยบัตรแมงมุม ก็ต้องติดตามกันต่อไปว่าบัตรแมงมุมจะทำให้เราสะดวกขึ้นจริงหรือไม่
ในส่วนของ รถไฟฟ้าใต้ดิน MRT วันนี้ก็มีปัญหาเช่นกัน ที่สถานีเตาปูน มีผู้โดยสารตกค้างเป็นจำนวนมาก สาเหตุที่ทาง MRT ได้ทวิตใน Twitter ก็คือรถไฟฟ้าขัดข้อง ซึ่งปัญหานี้ก็มีมาเรื่อยๆ
ถ้าถามว่าปัญหาที่พบเป็นประจำของ MRT คืออะไร?
คำตอบก็คงจะเป็นช่วงเวลาเร่งด่วนทั้งตอนเช้าขาเข้าเมือง และตอนเย็นที่คนกลับบ้าน จะมีจำนวนผู้โดยสารเป็นจำนวนมาก จนทำให้บางสถานีผู้โดยสารไม่สามารถเข้าไปในขบวนรถได้
เรื่องนี้ทำให้ MRT แก้ปัญหาโดยการนำที่นั่งตู้ตรงกลางออกไป เพื่อเพิ่มพื้นที่ให้บรรจุผู้โดยสารเพิ่มมากขึ้น และก็เป็นคำถามที่ว่าขบวนรถไฟของ MRT มีเพียงพอต่อความต้องการหรือไม่?
ต่อมาก็คงจะเป็นเจ้าประจำ นั่นก็คือ รถไฟฟ้าแอร์พอร์ต เรล ลิงก์ ที่ถูกผู้โดยสารบ่นในทุกๆ วัน จนเหมือนเป็นกิจวัตรประจำวันไปแล้ว
เหตุการณ์เหล่านี้เกิดบ่อย จนมีการตั้งเพจเฟซบุ๊กเพื่ออัปเดตสถานการณ์ในแต่ละวัน เช่น AirportLink ที่รัก และ วันนี้แอร์พอร์ตลิงก์เป็นอะไร
สาเหตุหลักเกิดจาก ขบวนรถที่ใช้งานได้มีไม่กี่ขบวน เนื่องจากมีบางขบวนอยู่ในระหว่างการซ่อมบำรุง จึงทำให้ตารางเดินรถมักจะมาล่าช้า ในบางครั้งเราต้องรอรถไฟฟ้าแอร์พอร์ต เรล ลิงก์ นานถึงครึ่งชั่วโมง
เหตุการณ์นี้ส่งผลกระทบกับคนจำนวนไม่น้อย ที่ทำให้ผู้โดยสารตกค้างอยู่ตามสถานีเป็นจำนวนมาก จนหลายคนเดินทางไปทำงานสาย หรือแม้แต่นักท่องเที่ยวเดินทางไปสนามบินไม่ทัน
เมื่อบนฟ้าและใต้ดินไม่เป็นใจ ที่พึ่งต่อไปของเราก็คงจะเป็นขนส่งบนดิน
ขนส่งมวลชนกรุงเทพ หรือที่เรารู้จักกันดีในชื่อว่า รถเมล์ นี่เอง
ถ้าเรามองไปเมื่อหลายปีก่อนแล้วกลับมามองที่ปัจจุบัน
เราจะพบสิ่งที่น่าตกใจก็คือ รถเมล์ยังเป็นคันเดิมเหมือนเมื่อครั้งอดีตที่เราเป็นเด็ก
รถเมล์แต่ละคันตอนนี้มีอายุการใช้งานมาแล้วกี่ปี?
1) รถร้อนครีมแดง มีอายุการใช้งานมาแล้ว 27 ปี (ใครที่เกิดหลังปี พ.ศ. 2534 รถคันนี้เกิดก่อนเรา)
2) รถแอร์ครีมน้ำเงิน มีอายุการใช้งานมาแล้ว 23 ปี
3) รถแอร์สีส้มชุดแรก มีอายุการใช้งานมาแล้ว 20 ปี และชุดที่สอง มีอายุการใช้งานมาแล้ว 16 ปี
อายุนานขนาดนี้แล้วเราก็น่าจะต้องซื้อรถเมล์ใหม่
แต่เรื่องนี้ก็เกิดปัญหาการจัดซื้อรถใหม่ ทำให้ไม่สามารถเข้ามาแทนรถเดิมได้ทัน เราจึงจำเป็นต้องใช้รถเมล์เก่ากันต่อไปเรื่อยๆ
ขสมก.ใช้รถเมล์คันเดิมมาตั้งนาน ไม่ต้องจ่ายเงินซื้อรถเมล์ใหม่ แต่กลับกลายเป็นว่า ขสมก.ตอนนี้มีรายได้ไม่พอรายจ่าย ขาดทุนทุกปี โดยมีตัวเลขที่น่าสนใจคือตอนนี้ ขสมก.ขาดทุนสะสมอยู่มากถึง 1 แสนล้านบาท
ทางพึ่งต่อไปของคนกรุงเทพก็คงจะเป็นแท็กซี่หรือว่ามอเตอร์ไซค์รับจ้างนี่เอง
ซึ่งการเดินทางทั้งสองอย่างนี้ก็มีเรื่องที่น่าสนใจเช่นกัน
ปัจจุบันผู้มีใบอนุญาตขับรถแท็กซี่ในกรุงเทพมีประมาณ 74,000 คน
โดยเฉลี่ยแล้วคนขับแท็กซี่จะรับผู้โดยสารประมาณ 15 เที่ยวต่อวัน
ถ้าคิดว่า มีคนทำงานขับแท็กซี่ในแต่ละวันเป็น 80% ของผู้มีใบอนุญาตขับแท็กซี่ จะทำให้แท็กซี่มีการรับผู้โดยสาร อย่างน้อย 900,000 เที่ยวต่อวัน
ซึ่งก็อาจจะยังไม่เพียงพอต่อความต้องการของประชากรกรุงเทพ และยังมีประเด็นต่างๆ ที่เป็นปัญหาต่อผู้โดยสารอื่นๆ อีก
ไม่ว่าจะเป็นการไม่รับผู้โดยสาร มิเตอร์ที่ขึ้นเร็วกว่าปกติ การขับรถออกนอกเส้นทาง และรูปแบบอื่นๆ อีกมากมาย จนเรียกได้ว่าการขึ้นแท็กซี่ในกรุงเทพ เราจะต้องใช้ไหวพริบขั้นสูงในการรับมือกับสิ่งที่จะเกิดขึ้น
และเมื่อระบบ Grab เข้ามา ปัญหาบางอย่างที่เกิดขึ้น ปัญหาหลายอย่างได้ถูกคลี่คลายลงไป
แต่เรื่องนี้กลับไม่เป็นที่พอใจของแท็กซี่หลายๆ คัน เพราะว่า Grab มาพร้อมกับระบบที่ใครๆ ก็สามารถนำรถตัวเองมาให้บริการได้
เมื่อพูดถึงแท็กซี่เสร็จ จะไม่กล่าวถึงวินมอเตอร์ไซค์ซึ่งเป็นไฮไลท์ของคนกรุงเทพก็คงไม่ได้
ปัจจุบันนี้ มีผู้ลงทะเบียนรถจักรยานยนต์สาธารณะทั้งหมดประมาณ 100,000 คัน
ซึ่งไม่เพียงพอต่อความต้องการเช่นกัน สถานการณ์ที่เกิดขึ้นจึงคล้ายๆ กับเรื่องแท็กซี่
แต่วินมอเตอร์ไซค์มีข้อได้เปรียบกว่าแท็กซี่
นั่นก็คือ มีราคากลางในแต่ละจุดที่ตั้งอยู่แต่วินสามารถต่อรองราคาเพิ่มเติมกับผู้โดยสารได้
เรื่องนี้ส่งผลให้ใครๆ ก็อยากมาขับวิน จนราคาของเสื้อกั๊กวินมอเตอร์ไซค์พุ่งสูงถึงตัวละเป็นแสนบาทเนื่องจากแต่ละเขตมีการจำกัดจำนวนวินเอาไว้
แต่ด้วยการเข้ามาของ Grab Bike จึงกลายเป็นประเด็นที่ถึงขนาดที่ว่าใครที่รับ Grab Bike อาจจะต้องถูกกีดกันออกจากวินมอเตอร์ไซค์
ในมุมของคนขับวิน ก็อาจจะรู้สึกเสียเปรียบเพราะตัวเองต้องลงทุนในราคาที่สูงกว่าจะมาเป็นวินได้ซึ่ง Grab Bike บางคันไม่ได้ลงทุนใดๆ เลย และบางคันไม่มีใบอนุญาตที่ถูกต้อง
แต่ในมุมของผู้ใช้ก็อาจจะชื่นชอบมากกว่า เพราะว่ามีราคาบอกที่ชัดเจนทำให้ไม่โดนโก่งราคาจากวินมอเตอร์ไซค์พร้อมกับความสะดวกสบายในการเรียก
เล่าเรื่องกันมาตั้งยาวสรุปแล้วเราคนกรุงเทพจะเดินทางด้วยระบบสาธารณะกันยังไงดีให้ทันเวลา
ก่อนอื่นเราก็คงต้องวางแผนว่าสถานที่ทำงานเราไกลขนาดไหน แล้วประเมินการเดินทางที่เราคิดว่าสะดวกที่สุด ประหยัดและคาดการณ์เวลาเดินทางได้
พร้อมกับหาขนส่งทางเลือกอื่นๆ เพื่อที่จะแก้ปัญหาเวลาระบบขนส่งที่เราใช้เป็นประจำเกิดขัดข้อง
อย่างไรก็ตาม สำหรับเรื่องที่เกิดขึ้นในสัปดาห์นี้ก็น่าจะบอกได้ว่าการวางแผนของเราอาจไม่ช่วยอะไรเลย
เพราะว่าการขนส่งหลายๆ ระบบของกรุงเทพ สามารถเสียพร้อมกันได้นั่นเอง..
----------------------
ระหว่างเดินทาง อ่านบทความลงทุนแมนไปพลาง ๆ ก็ได้ ติดตามเรื่องที่น่าสนใจอื่นๆ แบบเรียลไทม์ได้ที่แอปพลิเคชันลงทุนแมน โหลดฟรีทั้ง iOS และ android 
.
รู้ยัง แอปพลิเคชัน blockdit เวอร์ชั่น 2.1 คลิกไลก์ และคอมเมนต์ได้แล้วนะ
.
นอกจากนี้ยังมี
หนังสือลงทุนแมนให้อ่านยามว่าง เล่ม 1.0-4.0 หาซื้อได้ที่ร้านหนังสือชั้นนำทั่วประเทศ
.
อินสตาแกรม ไว้ดูภาพสวยๆ จากลงทุนแมน 
.
ทวิตเตอร์กระชับฉับไว 
.
ไลน์ส่งข้อความตรงทุกเย็น 
.
สุดท้ายโหลดสติกเกอร์ไลน์ ลงทุนแมน และลงทุนเกิร์ล 40 actions ได้ที่ 
----------------------